Vrees Fokol – Hoofstuk drie: 'n Kwessie van geld | Watkykjy
In Snotstories deur griffin June 10, 2011
Hoofstuk drie: 'n Kwessie van geld
"Waarheen gaan jy, Jackie?" vra Jackie Sieberhagen se meisie, Jackie van Onselen. Dit is vroegoggend in Vanderbijlpark, nog voordat die son sy misnoeë oor die vaaldriehoek kon kots. Sy kyk na haar kêrel, wat verwoed besig is om omtrent enigiets waarop hy sy hande kan lê, in sy ou HTS Vereeniging-toksak te pak.
HTS Vereeniging, dink Jackie Sieberhagen. Drie jaar se wonderlike herinneringe. Maar was dit regtig wonderlik? Hy het 'n paar dae terug by 'n biblioteek ingeloop om op die internet sy Facebook te check en te sien wat sy sewentien Facebook-vriende doen. Toe google hy sommer skole in die Vaal Driehoek en kom af op die webblad van die Hoërskool Vanderbijlpark:
"Hoërskool Vanderbijlpark is a Secondary School schools specialising in Ordinary. The schools is based in Vanderbijlpark, Gt, South Africa. More school details to follow."
Specializing in ordinary. Warrefok, het Jackie gedink, warrefok laat 'n skool, of 'n buurt, of 'n mens so iets oor homself sê? Of is dit eintlik maar wat elke skool en kollege en fokken alles oor homself móét sê, maar net nie die balls het om dit te doen nie?
Dié nadenke het hom net meer vasberade gemaak vir hierdie tog om die Suid-Afrikaanse droom te vind.
"Ek gaan net vir die naweek weg saam met die ouens," antwoord hy op Jackie van Onselen se vraag.
Sy betrag hom met vrae in haar oë. Haar Jackie, die stringerige man met die kort humeur en die vreemde gedagtes. "Maar vandag is Woensdag," sê sy sag.
Jackie Sieberhagen pak sy frokkies, jeans, knipmes (met botteloopmaker) en sokkies bloot met meer haas in. "Môre is 'n vakansiedag. Dis langnaweek," brom hy.
Sy wag 'n rukkie voor sy hierop antwoord. "Ek dink nie daar is môre 'n vakansiedag nie, my lief," sê sy geduldig, "watter vakansiedag is dit dan?"
"Dis shut-the-fuck-up-en-hou-op-vrae-vra-dag, dis wat!" roep hy. Hy draai om en gooi 'n vuil sokkie in Jackie van Onselen se rigting. Sy duik uit die pad en dit mis haar rakelings. Noue ontkoming, dink sy.
Sy staan op en kyk na waar Jackie Sieberhagen voor sy toksak staan, sy vuiste gebol. Sy word oorval deur 'n dringende liefde vir hom, 'n drang om hom ondanks alles by haar te hou. Sy lig stadig haar nagjurk oor haar skouers tot sy kaal voor hom staan. Sy draai haar heup na regs, sodat haar naaktheid in sy rigting leun.
Jackie Sieberhagen kyk op en sluk. Sy Jackie, met die glimlag van Charlize Theron gekruis met dié van Laurika Rauch. Hy probeer woorde vind om te beskryf hoe volmaak haar glorieryke borste vir hom is en hoe swaar sy hart is dat hy haar perfek gevormde liggaam en haar sprankelende persoonlikheid moet agterlaat, maar dat hierdie tog allerbelangrik is, 'n uiteindelike roeping wat hy nie om sy lewe kan verontagsaam nie.